ມາ​ເຖີດ, ບຸດ​ທັງຫລາຍ​ຂອງ​ພຣະ​ເຈົ້າ - ທອມ​ມັສ ​ແອັສ ມອນ​ສັນ
ມາ​ເຖີດ, ບຸດ​ທັງຫລາຍ​ຂອງ​ພຣະ​ເຈົ້າ
​ໂດຍ​ ປະທານ​ທອມ​ມັສ ​ແອັສ ມອນ​ສັນ
ຂໍ​ໃຫ້​ເຮົາ​ແຕ່ລະຄົນ ຈົ່ງ​ຄົ້ນຄວ້າ​ພຣະຄຳ​ພີ​ຢ່າງ​ພາກ​ພຽນ, ຈົ່ງວາງ​ແຜນ​ຊີວິດ​ຂອງ​ທ່ານ​ດ້ວຍ​ຈຸດປະສົງ, ຈົ່ງ​ສອນ​ດ້ວຍ​ປະ​ຈັກ​ພະຍານ, ​ແລະ ຈົ່ງ​ຮັບ​ໃຊ້​ພຣະຜູ້​ເປັນ​ເຈົ້າດ້ວຍ​ຄວາມ​ຮັກ.
10785_331_36monson
ສອງ​ເທື່ອ​ຕໍ່​ປີ ສູນ​ກາງ​ປະຊຸມ​ທີ່​ສວຍ​ງາມ​ນີ້​ເບິ່ງ​ຄື​ກ່າວ​ກັບ​ເຮົາ​ດ້ວຍ​ສຽງ​​ທີ່​ເຊື້ອ​ເຊີນ​ວ່າ, "ມາ​ເຖີດ, ບຸດ​ທັງຫລາຍ​ຂອງ​ພຣະ​ເຈົ້າ ຜູ້​ໄດ້​ຮັບ​ຖານະ​ປະ​ໂລຫິດ."1 ມີ​ຄວາມ​ຮູ້ສຶກ​ພິ​ເສດ​ທີ່​ຂະຫຍາຍ​ໄປ​ທົ່ວ​ກອງ​ປະຊຸມ​ຖານະ​ປະ​ໂລຫິດ​ຂອງ​ສາດສະໜາ​ຈັກ.
ຄ່ຳ​ຄືນ​ນີ້ ມີ​ອ້າຍ​ນ້ອງ​ຫລາຍ​ພັນ​ຄົນ​ຕະຫລອດ​ທົ່ວ​ໂລກ​ທີ່​ກຳລັງ​ຮັບ​ໃຊ້​ພຣະຜູ້​ເປັນ​ເຈົ້າ​ໃນ​ຖານະຜູ້​ສອນ​ສາດສະໜາ. ດັ່ງ​ທີ່​ຂ້າພະ​ເຈົ້າ​ໄດ້​ກ່າວ​ໃນ​ມື້​ເຊົ້ານີ້, ຕອນ​ນີ້​ເຮົາ​ມີ​ຜູ້​ສອນ​ສາດສະໜາ​ຫລາຍ​ກວ່າ 65,000 ຄົນ ຢູ່​ໃນ​ສະໜາມ​ເຜີຍ​ແຜ່, ມີ​ຫລາຍ​ພັນ​ຄົນ​ຕື່ມ​ອີກ​ທີ່​ເຕັມ​ໃຈ​ຈະ​ເຂົ້າ​ໄປ​ໃນ​ສູນຝຶກ​ອົບຮົມ ຫລື ​ໄດ້​ສົ່ງ​ໃບ​ສະໝັກ​ໄປ​ແລ້ວ. ​​ພວກ​ເຮົາ​ຮັກ ​ແລະ ຍ້ອງຍໍ​​ຜູ້​ທີ່​ເຕັມ​ໃຈ​ຮັບ​ໃຊ້​ດ້ວຍ​ຄວາມ​ກະຕືລືລົ້ນ.
ພຣະຄຳ​ພີ​ທີ່​ສັກສິດ​ບໍ່​ໄດ້​ບັນຈຸ​ການ​ປະກາດ​ໃດ​ທີ່ກ່ຽວ​ພັນ, ໜ້າ​ທີ່​ໃດ​ທີ່​ຜູກ​ມັດ, ຄຳ​ແນະນຳ​ໃດ​ທີ່​ເຈາະ​ຈົງ ຫລາຍ​ໄປ​ກວ່າ​ຄຳ​ແນະນຳ​ຂອງ​ພຣະຜູ້​ເປັນ​ເຈົ້າທີ່​ຟື້ນ​ຄືນ​ຊີວິດ​ແລ້ວ ​ເມື່ອ​ພຣະອົງ​ໄດ້​ປະກົດ​ຢູ່​ໃນ​ແຂວງ​ຄາ​ລີ​ເລ ຕໍ່​ພວກ​ສາ​ວົກສິບ​ເອັດ​ຄົນ​ຂອງ​ພຣະອົງ. ພຣະອົງ​ໄດ້​ກ່າວ​ວ່າ:
"​ເຫດ​ສະນັ້ນ ​ແລ້ວ​ພວກ​ເຈົ້າຈົ່ງ​ໄປ​ ຈົ່ງ​ເຮັດ​ໃຫ້​ຄົນ​ທຸກ​ຊາດ​ເປັນ​ລູກສິດ​ໃຫ້​ເຂົາ​ຮັບ​ບັບຕິ​ສະມາ​ໃນ​ພຣະນາມ​ແຫ່ງ​ພຣະບິດາ, ພຣະບຸດ ​ແລະ ພຣະວິນ​ຍານ​ບໍລິສຸດ​:
"ສັ່ງສອນ​ເຂົາ​ໃຫ້​ຖື​ຮັກສາ​ທຸກໆ​ສິ່ງ​ທີ່​ເຮົາ​ໄດ້​ສັ່ງ​ພວກ​ເຈົ້າ​ໄວ້​ແລ້ວນັ້ນ, ນີ້​ແຫລະ ​ເຮົາ​ຢູ່​ກັບ​ເຈົ້າທັງຫລາຍ​ທຸກໆ​ວັນ​ຈົນ​ສິ້ນ​ໂລກ​ນີ້."2
​ພຣະບັນຍັດ​​ຈາກ​ສະຫວັນ, ​ພ້ອມ​ດ້ວຍ​ຄຳ​ສັນຍາ​ອັນ​ຮຸ່ງ​ເຫລື້ອມນີ້ ​​​ເປັນ​ສິ່ງ​ນຳພາ​ເຮົາ​ໃນ​​ເວລາ​ນີ້ ​ດັ່ງ​ທີ່​ມັນ​ໄດ້​ເປັນ​ໃນ​ວັນ​ເວລາ​ຂອງ​ພຣະ​ເຢຊູ​ຄຣິດ. ວຽກ​ງານ​ເຜີຍ​ແຜ່​​ເປັນ​ສິ່ງ​ບົ່ງບອກ​ເຖິງລັກສະນະ​ຂອງ​ສາດສະໜາ​ຈັກ​ຂອງ​ພຣະ​ເຢຊູ​ຄຣິດ​ແຫ່ງ​ໄພ່​ພົນ​ຍຸກ​ສຸດ​ທ້າຍ. ດັ່ງ​ທີ່​ເຄີຍ​ເປັນ​ມາ; ​ແລະ ກໍ​ຈະ​ເປັນ​ເຊັ່ນ​ນີ້​ໄປ​ຕະຫລອດ. ສາ​ດສະ​ດາ​ໂຈ​ເຊັບ ​ສະ​ມິດ ​ໄດ້​ປະກາດ​ວ່າ, "​ໃນ​ທຸກ​ສິ່ງ​ທີ່​ໄດ້​ກ່າວ​ມາ​ແລ້ວ, ໜ້າ​ທີ່​ສຳຄັນ​ທີ່​ສຸດ​ຄື​ການ​ສັ່ງສອນ​ພຣະກິດ​ຕິ​ຄຸນ."3
ພາຍ​ໃນ​ສອງ​ປີສັ້ນໆ, ຜູ້​ສອນ​ສາດສະໜາ​​ເຕັມ​ເວລາ​ທັງ​ໝົດ​ທີ່​ກຳລັງ​ຮັບ​ໃຊ້​ຢູ່​ໃນ​ກອງ​ທັບ​ທີ່​ມີ​ກຽດ​ຂອງ​ພຣະ​ເຈົ້າ ຈະ​ສອນ​ສຳ​ເລັດ ​ແລະ ກັບ​ຄືນ​ບ້ານ​ຫາ​ຄົນ​ທີ່​ເຂົາ​ເຈົ້າຮັກ. ສຳລັບ​ພວກ​ແອວ​ເດີ, ຜູ້​ຈະ​ໄປ​ແທນ​ເຂົາ​ເຈົ້າ ​ແມ່ນ​ມີ​ຢູ່​​ໃນ​ທີ່ນີ້ ​ໃນ​ຕຳ​​ແໜ່​ງຖານະ​ປະ​ໂລຫິດ​​ແຫ່ງອາ​ໂຣນ. ຊາຍ​ໜຸ່ມ​ທັງຫລາຍ, ພວກ​ເຈົ້າຕຽມ​ພ້ອມ​ແລ້ວ​ບໍ? ພວກ​ເຈົ້າ​ເຕັມ​ໃຈ​ທີ່​ຈະ​ເຮັດ​ວຽກ​ງານ​ບໍ​? ພວກ​ເຈົ້າຕຽມ​ພ້ອມ​ແລ້ວ​ບໍ​ທີ່​ຈະ​ຮັບ​ໃຊ້?
​ໃນ​ທາງ​ທີ່​ດີ​ທີ່​ສຸດ, ວຽກ​ງານ​ເຜີຍ​ແຜ່​ຈະ​ປ່ຽນ​ແບບ​ແຜນ​ຂອງ​ການ​ດຳລົງ​ຊີວິດ​ຂອງ​ບຸກຄົນ. ມັນ​ຮຽກຮ້ອງ​ເວລາ, ການ​ອຸທິດ​ຕົນ, ການ​ເສຍສະລະ ​ແລະ ການ​ອະທິຖານ​ຢ່າງ​ຈິງ​ຈັງ​ຫລາຍ​ທີ່​ສຸດ. ຜົນ​ສະທ້ອນ​ກໍ​ຄື ການ​ຮັບ​ໃຊ້​ຂອງ​ຜູ້​ສອນ​ສາດສະໜາ​ທີ່​ອຸທິດ​ຕົນ ຈະ​ນຳ​ຄວາມສຸກ​ນິລັນດອນ​ມາ​ໃຫ້, ຊຶ່ງ​ດຳ​ເນີນ​ຕໍ່​ໄປ​ຕະຫລອດ​ຊ່ວງ​ມະຕະ ​ແລະ ​​​ໄປ​ເຖິງ​ນິລັນດອນ.
ການ​ທ້າ​ທາຍ​ຂອງ​ເຮົາຄື ຕ້ອງ​ເປັນ​ຜູ້​ຮັບ​ໃຊ້​ທີ່​ມີ​ປະສິດທິພາບ​ກວ່າ​ໃນ​ສວນ​ອະ​ງຸ່ນຂອງ​ພຣະຜູ້​ເປັນ​ເຈົ້າ. ສິ່ງ​ນີ້​ແມ່ນ​ສຳລັບ​ເຮົາ​ທຸກ​ຄົນ, ບໍ່​ວ່າ​ຈະ​ມີ​ອາຍຸ​ເທົ່າ​ໃດ​ກໍ​ຕາມ, ​ແລະ ບໍ່​ແມ່ນ​ສຳລັບ​ຜູ້​ທີ່​ກຳລັງ​ຕຽມ​ຕົວ​ທີ່​ຈະ​ຮັບ​ໃຊ້​ເປັນ​ຜູ້​ສອນ​ສາດສະໜາ​ເຕັມ​ເວລາ​ເທົ່າ​ນັ້ນ, ​ເພາະ​ເຮົາ​ທຸກ​ຄົນ​ໄດ້​ຖືກ​ສັ່ງ​ໃຫ້​ແບ່ງປັນ​ພຣະກິດ​ຕິ​ຄຸນ​ຂອງ​ພຣະຄຣິດ.
ຂ້າພະ​ເຈົ້າຂໍ​ແນະນຳ​ແບບ​ແຜນ​ຢ່າງ​ໜຶ່ງ​ທີ່​ຈະ​ຊ່ອຍ​ໃຫ້​​ເຮົາບັນລຸ​ຜົນສຳ​ເລັດ: ໜຶ່ງ, ຈົ່ງ​ຄົ້ນຄວ້າ​ພຣະຄຳ​ພີ​ຢ່າງ​ພາກ​ພຽນ ສອງ, ຈົ່ງ​ວາງ​ແຜນ​ຊີວິດ​ຂອງ​ທ່ານ​ດ້ວຍ​ຈຸດປະສົງ (​ແລະ, ຂ້າພະ​ເຈົ້າຂໍ​ຕື່ມ, ຈົ່ງ​ວາງ​ແຜນ​ຊີວິດ​ຂອງ​ທ່ານບໍ່​ວ່າ​ທ່ານ​ຈະ​ມີ​ອາຍຸ​​ເທົ່າ​ໃດ​ກໍ​ຕາມ); ສາມ, ຈົ່ງ​ສອນ​ດ້ວຍ​ປະ​ຈັກ​ພະຍານ; ​ແລະ ສີ່, ຈົ່ງ​ຮັບ​ໃຊ້​ພຣະຜູ້​ເປັນ​ເຈົ້າດ້ວຍ​ຄວາມ​ຮັກ.
​ໃຫ້​ເຮົາ​ພິຈາລະນາ​ແບບ​ແຜນ​ແຕ່ລະ​ຢ່າງ​ເຫລົ່າ​ນີ້.
ໜຶ່ງ, ຈົ່ງ​ຄົ້ນຄວ້າ​ພຣະຄຳ​ພີ​ຢ່າງ​ພາກ​ພຽນ.
ພຣະຄຳ​ພີ​ເປັນ​ພະຍານ​ເຖິງ​ພຣະ​ເຈົ້າ ​ແລະ ບັນຈຸ​ຖ້ອຍ​ຄຳ​ແຫ່ງ​ຊີວິດ​ນິລັນດອນ. ມັນ​ກາຍ​ເປັນ​ພື້ນຖານ​ຂອງ​ຂ່າວສານ​ຂອງ​ເຮົາ.
ສິ່ງ​ສຳຄັນໃນ​ຫລັກສູດ​ຂອງ​ສາດສະໜາ​ຈັກ​ແມ່ນພຣະຄຳ​ພີ​ທີ່​ສັກສິດ, ​ໂຄງການ, ​ແລະ ການ​ປະສານ​ງານຜ່ານ​ການ​ຮ່ວມ​ໄມ້​ຮ່ວມມື. ​ເຮົາ​ໄດ້​ຖືກ​ຊຸກ